《李太府邀饮岳阳楼偕吴郡丞》
明代·梁梦雷

城头百尺神仙楼，湖上一点君山邱。逃虚客来览此胜，吹笛人去今何秋。

三湘苍蔚杜若老，九马踯躅鱼龙愁。凭君有酒且尽醉，莫使心与身为雠。

作者简介：梁梦雷，字明森。顺德人。明世宗嘉靖四十年（一五六一）举人。官荆州府通判。明神宗万历间卒于家。有《荆州集》。清梁善长《广东诗粹》卷五、清温汝能《粤东诗海》卷三○有传。